Návrh ROZHODNUTIE RADY o pozícii, ktorá sa má zaujať v mene Európskej únie vo Výbore pre potravinovú pomoc, pokiaľ ide o predĺženie Dohovoru o potravinovej pomoci z roku 1999 /* COM/2012/0211 final - 2012/0106 (NLE) */





DÔVODOVÁ SPRÁVA 1. KONTEXT NÁVRHU Spoločenstvo uzatvorilo Dohovor o potravinovej pomoci (ďalej len „DPP“) z roku 1999 rozhodnutím Rady 2000/421/ES. Dohovor o potravinovej pomoci, ktorý pochádza zo šesťdesiatych rokov minulého storočia, bol vytvorený ako nástroj na koordinované a prijateľné poskytovanie poľnohospodárskych prebytkov z rozvinutých krajín rozvojovým krajinám v núdzi. Dohovor zostáva v platnosti do 30. júna 2012 po tom, ako Výbor pre potravinovú pomoc na svojom 104. zasadnutí 18. mája 2011 rozhodol o jeho predĺžení. DPP z roku 1999 a Dohovor o obchodovaní s obilninami (ďalej len „DOO“) z roku 1995 sú prepojené do tej miery, že DPP možno predĺžiť len pod podmienkou, že DOO z roku 1995 bude existovať počas rovnakého obdobia. Dohovor o obchodovaní s obilninami z roku 1995 bol predĺžený do 30. júna 2013, čo umožnilo formálne predĺžiť aj DPP z roku 1999 o jeden rok. Keďže platnosť súčasného DPP z roku 1999 sa skončí 30. júna 2012, otázka predĺženia sa bude formálne riešiť na zasadnutí Výboru pre potravinovú pomoc, ktoré sa bude konať v júni 2012. Členovia Výboru pre potravinovú pomoc sa na 103. zasadnutí 14. decembra 2010 dohodli, že začnú nové formálne rokovania o DPP z roku 1999. Zatiaľ čo EÚ by si želala ukončenie týchto rokovaní do júna 2011, posledné kroky v rokovaniach o modernizovanom Dohovore o potravinovej pomoci sa očakávajú až v apríli 2012, ak a keď rokovacie strany schvália francúzske a anglické znenie nového dohovoru (obe znenia sú rovnako autentické). Platnosť DPP z roku 1999 sa skončí 30. júna 2012, zatiaľ čo nový Dohovor o potravinovej pomoci nadobudne platnosť 1. januára 2013, ak ho do 31. októbra 2012 ratifikuje šesť strán. Je pravdepodobné, že medzi skončením platnosti DPP z roku 1999 a nadobudnutím platnosti nového Dohovoru o potravinovej pomoci vznikne šesťmesačná medzera. Na 105. zasadnutí Výboru pre potravinovú pomoc 30. novembra 2011 sa strany zhodli v tom, že treba zabrániť, aby sa DPP z roku 1999 a nový dohovor prekrývali, t. j. určité obdobie platili súbežne. Otázku prípadného predĺženia DPP z roku 1999 bude Výbor pre potravinovú pomoc formálne riešiť na svojom zasadnutí v júni 2012. EÚ preto musí vypracovať spoločnú pozíciu. Na základe diskusií s členskými štátmi EÚ v pracovnej skupine Rady pre humanitárnu a potravinovú pomoc (COHAFA) 29. februára 2010 by Komisia a členské štáty EÚ uprednostnili šesťmesačnú medzeru pred predĺžením súčasného Dohovoru o potravinovej pomoci, keďže dohovor by bol najpravdepodobnejšie predĺžený iba o jeden rok (do 30. júna 2013). Podľa DPP z roku 1999 sú ročné záväzky Európskej únie a jej členských štátov, pokiaľ ide o poskytnutie minimálnej ročnej výšky potravinovej pomoci, vyjadrené v množstve (tony ekvivalentu pšenice) a v hodnote. Súčasné záväzky predstavujú 1 320 000 ton ekvivalentu pšenice plus 130 miliónov EUR (vrátane dopravy a ďalších prevádzkových nákladov). Pokiaľ ide o záväzok 1 320 000 ton ekvivalentu pšenice, 990 000 ton z toho tvorí časť, ktorú spravuje Európska únia v rámci vnútornej dohody EÚ. Predĺženie DPP z roku 1999 nie je právnou nutnosťou na uľahčenie nadobudnutia platnosti nového modernizovaného dohovoru ani politickým imperatívom. Predĺženie DPP z roku 1999 by viedlo k predĺženiu ročných záväzkov EÚ zabezpečiť potravinovú pomoc podľa článku III písm. e) dohovoru. Je dôležité poznamenať, že za posledné štyri vykazované obdobia Európska únia nebola schopná dodržať svoj záväzok, pokiaľ ide o množstvo. Zároveň však EÚ vo veľkej miere prekročila svoje záväzky, pokiaľ ide o hodnotu. To bolo prevažne možné vďaka prechodu EÚ na moderný prístup k potravinovej pomoci, ktorý v súčasnom dohovore nie je uznávaný. Ak sa DPP z roku 1999 nepredĺži, tak prestane existovať. Následne by neexistovali minimálne záväzky priamo stanovené Dohovorom o potravinovej pomoci, keďže každá strana by si určila výšku minimálneho záväzku, ktorý chce splniť. To by v rámci všeobecného rozpočtu EÚ neovplyvnilo rozpočtové prostriedky na humanitárnu potravinovú pomoc ani potravinovú bezpečnosť. Mohlo by to však spôsobiť negatívne vnímanie krajín či obyvateľov prijímajúcich pomoc, ktorí by sa mohli obávať, že predvídateľnosť potravinovej pomoci sa zhorší. Preto bude potrebná komunikácia a dialóg s cieľom uistiť príjemcov pomoci, že záväzok EÚ riešiť nedostatočnú potravinovú a výživovú bezpečnosť najzraniteľnejších skupín obyvateľstva zostáva nezmenený. Dôkazom toho je aj očakávané uzavretie Dohovoru o potravinovej pomoci spojené so silným politickým a finančným záväzkom. Bude takisto dôležité pripomenúť, že hnacou silou nových rokovaní je práve EÚ. 2. Existujúce ustanovenia v oblasti návrhu EÚ schválila viaceré predĺženia DPP z roku 1999 prostredníctvom týchto rozhodnutí: – rozhodnutie Rady 2000/421/ES – rozhodnutie Rady 2006/906/ES – rozhodnutie Rady 2007/317/ES – rozhodnutie Rady 2009/393/ES – rozhodnutie Rady 2010/316/EÚ – rozhodnutie Rady 2011/339/EÚ · Súlad s ostatnými politikami a cieľmi Únie Podľa článku XXV písm. b) DPP z roku 1999 je jeho ďalšie predĺženie o jeden rok podmienené tým, že počas rovnakého obdobia ostane v platnosti Dohovor o obchodovaní s obilninami z roku 1995. Dohovor o obchodovaní s obilninami z roku 1995 ostane v platnosti do 30. júna 2013, ako sa rozhodlo na zasadnutí Medzinárodnej rady pre obilniny 6. júna 2011. 3. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENIE VPLYVU Na zasadnutí pracovnej skupiny Rady pre humanitárnu a potravinovú pomoc (COHAFA) 29. februára 2012 sa členské štáty vyslovili za šesťmesačnú medzeru a vypracovanie pozície EÚ proti predĺženiu DPP z roku 1999: Získavanie a využívanie expertízy Externá expertíza nebola potrebná. · Posúdenie vplyvu Neuplatňuje sa. 4. PRÁVNE PRVKY NÁVRHU · Právny základ Článok 214 ods. 1 a 4 a článok 218 ods. 9 Zmluvy o fungovaní Európskej únie · Subsidiarita Návrh patrí do oblasti paralelných právomocí. · Proporcionalita Návrh je v súlade so zásadou proporcionality. · Výber nástroja Navrhovaný nástroj: rozhodnutie Rady. Iné prostriedky by neboli primerané z tohto dôvodu: podľa článku 218 ods. 9 ZFEÚ je to jediný spôsob prijatia pozície Európskej únie, ktorá sa má vyjadriť vo Výbore pre potravinovú pomoc. 5. VPLYV NA ROZPOČET Predĺženie DPP z roku 1999 by znamenalo, že ročné záväzky týkajúce sa poskytnutia potravinovej pomoci Európskou úniou a jej členskými štátmi na základe článku III písm. e) DPP sa predĺžia o jeden rok. Európska únia prevzala zodpovednosť za časť záväzkov prijatých EÚ a jej členskými štátmi v rámci DPP. Spolu s členskými štátmi sa vypracuje jediné konsolidované oznámenie v rámci DPP, v ktorom sa neuvádzajú oddelené operácie. V DPP (článku VI) sa stanovuje, že v prípade presiahnutia záväzkov, je možný ich prenos a prevedenie z jedného roka do druhého, tento postup sa však nikdy neuplatnil. Je však dôležité uviesť, že v prípade štyroch po sebe nasledujúcich vykazovaných rokov: t. j. v období 2007 – 2008, 2009 – 2010, 2010 – 2011 Európska únia nebola schopná splniť svoje záväzky týkajúce sa množstva. ZÁVER Vzhľadom na uvedené skutočnosti Komisia navrhuje Rade stanoviť v mene Európskej únie túto pozíciu a zároveň zodpovedajúcim spôsobom Komisiu poveriť, aby sa vo Výbore pre potravinovú pomoc postavila proti dosiahnutiu konsenzu v otázke predĺženia Dohovoru o potravinovej pomoci podľa článku 13 rokovacieho poriadku Výboru pre potravinovú pomoc. 2012/0106 (NLE) Návrh ROZHODNUTIE RADY o pozícii, ktorá sa má zaujať v mene Európskej únie vo Výbore pre potravinovú pomoc, pokiaľ ide o predĺženie Dohovoru o potravinovej pomoci z roku 1999 RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 214 ods. 1 a 4 v spojení s jej článkom 218 ods. 9, so zreteľom na návrh Komisie, keďže: (1) Európske spoločenstvo uzavrelo Dohovor o potravinovej pomoci (ďalej len „DPP“) z roku 1999 rozhodnutím Rady 2000/421/ES[1]. Platnosť dohovoru bola predĺžená viacerými rozhodnutiami Výboru pre potravinovú pomoc. (2) Keďže platnosť súčasného DPP sa skončí v júni 2012, otázka prípadného predĺženia sa bude riešiť na zasadnutí Výboru pre potravinovú pomoc v júni 2012. (3) Podľa článku XXV písm. b) Dohovoru o potravinovej pomoci je jeho predĺženie podmienené tým, že Dohovor o obchodovaní s obilninami z roku 1995 ostane v platnosti do 30. júna 2013 po tom, ako o jeho predĺžení rozhodla Medzinárodná rada pre obilniny 6. júna 2011. (4) Členovia Výboru pre potravinovú pomoc sa na 103. zasadnutí 14. decembra 2010 dohodli, že sériou rokovaní začnú formálny proces nových rokovaní o DPP z roku 1999. (5) Platnosť súčasného DPP sa skončí 30. júna 2012, zatiaľ čo nový Dohovor o potravinovej pomoci nadobudne platnosť 1. januára 2013. Pravdepodobne vznikne šesťmesačná medzera medzi skončením platnosti DPP a nadobudnutím platnosti nového Dohovoru o potravinovej pomoci. (6) Na 105. zasadnutí Výboru pre potravinovú pomoc 30. novembra 2011 sa strany DPP dohodli na tom, že by sa malo zabrániť prekrývaniu oboch dohovorov. Preto by sa namiesto predĺženia DPP mala uprednostniť šesťmesačná medzera. (7) Európsku komisiu, ktorá zastupuje Európsku úniu vo Výbore pre potravinovú pomoc, by preto mala Rada svojim rozhodnutím poveriť, aby sa vo Výbore pre potravinovú pomoc postavila proti dosiahnutiu konsenzu v otázke predĺženia DPP, ROZHODLA TAKTO: Článok 1 Pozíciou Európskej únie v rámci Výboru pre potravinovú pomoc je postaviť sa v ňom proti dosiahnutiu konsenzu v otázke predĺženia Dohovoru o potravinovej pomoci podľa článku 13 rokovacieho poriadku Výboru pre potravinovú pomoc. Článok 2 Komisia sa týmto poveruje, aby vyjadrila túto pozíciu vo Výbore pre potravinovú pomoc. Článok 3 Toto rozhodnutie nadobúda účinnosť dňom jeho prijatia. V Bruseli Za Radu predseda [1] Ú. v. ES L 163, 4.7.2000, s. 37.